**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.02.2024, ora 08:00 – 21.02.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 21.02.2024, ora 07:00**

**RÂURI**

**Debitele au fost relativ staționare**, exceptând râurile din bazinele hidrografice: Vişeu, Iza, Tur, Someş, Crasna, Barcău, Crişuri, Mureş, Bega, Timiş, Bârzava, Moravița, Caraş, Nera, bazinul superior şi mijlociu al Oltului şi cursurile superioare ale Sucevei, Moldovei, Bistriței şi Prutului, unde au fost în scădere.

Pe râurile din bazinul Turului, debitele au fost în creştere uşoară ca urmare a precipitațiilor, slabe cantitativ, înregistrate în interval şi propagării şi doar prin propagare pe cursul mijlociu şi inferior al Prutului (aval Drânceni).

Debitele se situează la valori peste mediile multianuale lunare pe râurile din bazinele hidrografice: Vișeu, Iza, Someș, Crișul Repede, Mureș, Timiș, Bârzava, Suceava, în bazinul superior şi mijlociu al Bistriței, în bazinele superioare ale râurilor: Tur, Crişul Alb, Caraş, Jiu, Moldova, Trotuș, Buzău, în bazinul superior și mijlociu al Oltului şi pe cursurile Siretului şi Prutului. Pe celelalte râuri debitele se situează la valori cuprinse între 30-90% din normalele lunare, mai mici (sub 30%) pe râurile din bazinele hidrografice: Moravița, Vedea, Rm. Sărat, Bârlad, Jijia, pe unii afluenți din bazinele inferioare ale Jiului, Oltului, Argeșului și pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi relativ staționare**, exceptând râurile din bazinele hidrografice: Someş, Crasna, Barcău, Crişuri, Mureş, Bega, Timiş, Bârzava, Moravița, Caraş, Nera, bazinul superior şi mijlociu al Oltului şi cursurile superioare ale Sucevei, Moldovei, Bistriței şi Prutului, unde vor fi în scădere.

Pe cursul inferior al Prutului debitele vor fi în creştere prin propagare.

Sunt posibile creşteri de niveluri şi debite pe unele râuri mici din zonele de deal şi munte din nordul, nord-vestul şi centrul țării, ca urmare a precipitațiilor lichide, slabe cantitativ prognozate şi propagării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 20.02.2024 – 21.02.2024 a fost în scădere, având valoarea de 7200 m3/s**, peste media multianuală a lunii februarie (5300 m3/s).

În aval de Porţile de Fier, debitele au fost în scădere pe sectorul Gruia – Calafat și în creștere pe sectorul Bechet – Tulcea.

**Debitul la intrarea în țară (secțiunea Baziaș) va fi în scădere (7100 m3/s).**

În aval de Porţile de Fier, debitele vor fi în scădere pe sectorul Gruia – Bechet şi în creştere pe sectorul Corabia -Tulcea.

***Se situează în faza I de apărare următoarele sectoare de dig:***

- Tudor Vladimirescu, Sf. Gheorghe (din administrarea ANAR); Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 20.02.2024, ora 08:00 –21.02.2024, ora 06:00**

**ÎN ŢARĂ**

Valorile termice s-au situat peste normele perioadei în aproape toată țara, cele diurne fiind în medie cu 4...7 grade mai ridicate decât mediile climatologice. Cerul a avut înnorări temporare; a plouat slab pe alocuri în Banat, Crișana și Maramureș și pe arii restrânse în Transilvania, Muntenia și Moldova, iar la munte au fost precipitații mixte. Vântul a suflat slab și moderat. Este strat de zăpadă în cea mai mare parte a zonei montane și aseară la ora 20 măsura -în platformele stațiilor meteorologice- până la 163 cm în Munții Făgăraș, 144 cm în Munții Călimani și 115 cm în Munții Țarcu. Temperaturile maxime s-au încadrat între 5 grade la Sulina și 14 grade la Pătârlagele; la ora 6, valorile termice erau cuprinse între - 5 grade la Miercurea Ciuc și 7 grade la București-Afumați și Constanța-dig. S-a semnalat ceață la începutul intervalului local în Banat și în Crisana, iar noaptea pe arii restrânse în Transilvania.

*Observație: de ieri de la ora 6 au fost în vigoare 4 atenționări cod galben pentru fenomene meteorologice periculoase imediate, 3 emise de către SRPV Timișoara și 1 de către SRPV Bacău.*

**LA BUCUREŞTI**

Valorile termice, în creștere față de intervalul anterior, s-au situat peste normele perioadei. Cerul a avut înnorări temporare, iar vântul a suflat slab până la moderat. Temperatura maximă a fost de 12 grade la Afumați și 13 grade la Filaret și Băneasa (cu 7...8 grade mai ridicate decât mediile climatologice); la ora 6 se înregistrau 5 grade la Filaret, 6 grade la Băneasa și 7 grade la Afumați.

**3. Prognoza meteorologică în intervalul 21.02.2024, ora 08:00 –22.02.2024, ora 08:00**

**ÎN ŢARĂ**

Regimul termic va fi caracterizat de valori peste normele perioadei în cea mai mare parte a țării. Cerul va avea înnorări temporare și local va ploua slab în Maramureș, Banat și Crișana, iar în restul teritoriului ploi slabe se vor semnala doar pe arii restrânse. În zonele montane, precipitațiile vor fi predominant sub formă de lapoviță și ninsoare. Vântul va sufla slab și moderat, cu intensificări la munte, în special pe creste. Temperaturile maxime se vor încadra între 5 și 14 grade, iar cele minime vor fi cuprinse între -4 și 4 grade. Pe alocuri va fi ceață.

**LA BUCUREŞTI**

Regimul termic va fi în continuare caracterizat de valori peste cele specifice perioadei. Cerul va fi temporar noros, iar pe parcursul zilei vor fi condiții ca trecător să plouă slab. Vântul va sufla slab și moderat. Temperatura maximă va fi de 11...12 grade, iar cea minimă de 1...2 grade. În orele dimineții, în zona periurbană, vor fi condiții de ceață.

**4. Buletin nivometeorologic pentru perioada 20.02.2024 ora 20 - 21.02.2024 ora 20**

**Masivul Făgăraș:** **RISC ÎNSEMNAT (3)**

La peste 1800 m: nu vor fi modificări importante în structura stratului de zăpadă. În partea superioară a stratului se mențin 40-50 cm de zăpadă cu rezistență și stabilitate mai scăzute. Noaptea s-au format la suprafață cruste subțiri de gheață. În apropierea crestelor se întâlnesc cornișe și plăci de vânt, iar pe văile și zonele adăpostite troiene foarte mari, de peste 2 metri. Mai ales la supraîncărcări, pe pantele mai înclinate, stratul puțin stabilizat de la suprafață poate aluneca peste straturile mai vechi și dure din interior, inclusiv prin ruperea plăcilor mai vechi de vânt. Se pot declanșa avalanșe de dimensiuni medii și izolat mari, riscul fiind însemnat(3).

La altitudini sub 1800 m: deși stratul depus la mijlocul săptămânii trecute a mai scăzut, continuă să aibă zone și depozite importante în special pe versanții nordici. Pe anumite pante vor fi condiții pentru declanșări de avalanșe de dimensiuni medii și izolat mari la altitudini de 1600-1800 m, unde zăpada este mai însemnată, riscul fiind prezent mai ales la supraîncărcări și însemnat (3).

**Munţii Parâng-Şureanu:** **RISC ÎNSEMNAT (3)**

Peste 1800 m: stratul de la suprafață măsoară în medie 30-40 cm și s-a stabilizat ușor. În zona crestelor se mențin cornișe și plăci de vânt, iar în zonele adăpostite acumulări mai vechi și însemnate. În profunzime stratul este înghețat și stabilizat. Pe pantele suficient de înclinate, plăcile de vânt și stratul de la suprafață se pot rupe mai ales la supraîncărcări și aluneca peste stratul vechi și înghețat, ducând la declanșarea de avalanșe de dimensiuni medii și izolat mari. Riscul declanșării avalanșelor va fi însemnat(3).

La altitudini mai mici de 1800 m: alternanța temperaturilor negative nocturne și ușor pozitive diurne va îngheța și stabiliza ușor stratul de la suprafață. Zăpada veche este acumulată în depozite pe anumite văi și zone adăpostite. La altitudini apropiate de 1800 m, mai ales la supraîncărcări, stratul de la suprafață, care prezintă rezistență mai mică, poate aluneca peste stratul vechi și înghețat și produce avalanșe de dimensiuni mici și medii, riscul fiind moderat(2).

**Munţii Țarcu-Godeanu:** **RISC ÎNSEMNAT (3)**

La peste 1800 m: temperaturile negative din ultimele 24 ore au dus la înghețarea ușoară a stratului la suprafață, unde primii 30 cm de zăpadă sunt mai instabili și cu rezistență redusă, mai ales pe văile de peste 1700 metri, unde vântul a spulberat o mare parte a zăpezii căzute în urmă cu o săptămână. În acest context acolo s-au format troiene și depozite mari de 1-2 metri, iar în zona crestelor cornișe și plăci de vânt. Zăpada estimată în continuare va fi slabă, stratul actual nu va avea variații semnificative. Mai ales la supraîncărcări, vor fi condiții pentru declanșarea unor avalanșe de dimensiuni medii și izolat mari. Riscul declanșării avalanșelor va fi însemnat(3).

La altitudini mai mici de 1800 m: pe văi și în zonele adăpostite zăpada are dimensiuni importante, inclusiv datorită cantităților aduse de vânt de la altitudini mai mari. Temperaturile pozitive diurne și cele negative nocturne vor stabiliza ușor stratul de la suprafață. Mai ales la supraîncărcări, se pot declanșa curgeri și avalanșe de dimensiuni mici sau medii, cu totul izolat mari, riscul de declanșare al unor avalanșe fiind mai însemnat la altitudini de 1600-1800 m. Riscul este însemnat(3).

**Munţii Rodnei:** **RISC ÎNSEMNAT (3)**

La peste 1800 m: în partea superioară a stratului, unde în ultimele 24 ore a mai nins slab, se regăsește un strat de 15-20 cm de zăpadă insuficient stabilizată, depus în urmă cu câteva zile. În zonele adăpostite sunt acumulări de zăpadă în troiene de până la 1 metru, iar în zona crestelor cornișe și plăci de vânt, care se pot rupe cu ușurință la supraîncărcări. În profunzime stratul este compact și înghețat în mare parte. Pe pantele suficient de înclinate, plăcile actuale existente de vânt se pot rupe, iar straturile cu rezistență redusă de la suprafaţă pot aluneca peste cele mai dure din profunzime, ducând la declanșarea unor avalanșe de dimensiuni medii și cu totul izolat mari, riscul fiind prezent la supraîncărcări. Riscul declanșării avalanșelor se va menține însemnat(3).

La altitudini mai mici de 1800 m: se menține riscul moderat(2) de declanșare a avalanșelor de dimensiuni mici sau medii între 1600-1800 m, unde și stratul este mai mare. Condițiile vor fi favorizate de supraîncărcări pe pantele cu depozite însemnate, care pot antrena straturile de 10-15 cm de zăpadă cu rezistență mai mică acumulată în urmă cu câteva zile.

**Munţii Bucegi:** **RISC MODERAT (2)**

La peste 1800 m: pe versanții în special nordici se întâlnesc pe anumite văi și pante acumulări mai mari, de până la 15-20 cm, depuși peste cruste mai vechi de gheață, dar zăpada este destul de stabilizată și înghețată la suprafață. Pe văile și zonele adăpostite aflate sub 2100 metri sunt depozite și troiene însemnate. În profunzime, stratul mai vechi este înghețat şi consolidat. Stratul de zăpadă de la suprafață, cu rezistență ceva mai redusă poate fi dislocat la supraîncărcări mari, provocând avalanșe medii izolate, iar în rest se pot declanșa avalanșe de dimensiuni mici, pe anumite pante cu depozite mai însemnate de zăpadă. Ninsorile slabe estimate nu vor depune sau influența semnificativ stratul, riscul fiind moderat (2).

Sub 1800 m: stratul are dimensiuni mici, sunt prezente cruste de îngheț la suprafață pe fondul alternanței temperaturilor pozitive și negative diurne și nocturne din ultima săptămână. La altitudini de 1600-1800 m unde mai pot exista depozite de zăpadă pe versanții nordici, la supraîncărcări mari vor fi condiții pentru avalanșe izolate, de dimensiuni mici pe pantele mai înclinate de la altitudini apropiate de 1800 m. Riscul este redus (1).

**Munţii Călimani-Bistriţei:** **RISC ÎNSEMNAT (3)**

La peste 1800 m: stratul de 15-20 cm la suprafață este mediu stabilizat, la suprafață fiind formate și cruste subțiri de gheață. Pe văile și în zonele adăpostite sunt troiene şi acumulări mari, iar în zona crestelor vântul a format pe alocuri plăci de vânt. În adâncime stratul este înghețat și compact, cu cruste de gheață intercalate. Pe pantele suficient de înclinate, stratul de la suprafaţă, cu rezistență mai redusă, poate aluneca peste straturile mai vechi și mai stabile din profunzime, putându-se declanșa avalanșe de dimensiuni medii și cu totul izolat mari, riscul fiind amplificat la supraîncărcări. Riscul declanșării avalanșelor va fi însemnat(3).

La altitudini mai mici de 1800 m: stratul s-a consolidat și stabilizat ușor. În special la supraîncărcări, pe pantele suficient de înclinate, vor fi condiţii de avalanșe mici și izolat medii, în special la altitudini de peste 1600 m, ce pot duce la deplasarea ultimului strat depus săptămâna precedentă. Riscul este moderat (2).

**Masivul Ceahlău:** **RISC MODERAT (2)**

La suprafață, stratul de zăpadă de până la 20 cm este în general înghețat, iar în profunzime acesta este compact și stabil. La supraîncărcări, vor fi condiții de avalanșe mici, în special pe pantele și pe văile unde sunt prezente acumulări mai mari de zăpadă. Riscul este moderat (2).

**Masivul Vlădeasa:** **RISC MODERAT (2)**

Stratul de zăpadă nu este însemnat, iar la suprafață este înghețat. Pe văile adăpostite sunt acumulări mai mari, iar în aceste zone, la supraîncărcări, se pot declanșa curgeri și avalanșe de dimensiuni mici și cu totul izolat medii, riscul fiind moderat(2).

**Evoluția vremii din perioada 19.02.2024 - 20.02.2024:**

Vremea a fost apropiată de normalul termic al perioadei. Cerul a fost mai mult noros. Local, din partea a doua a nopții, s-au semnalat precipitații mixte slabe, sub formă de ninsoare în zonele înalte. Vântul a suflat slab și moderat cu intensificări izolate pe crestele Carpaților Meridionali, de până la 65 km/h. Local s-a semnalat ceață, asociată izolat și cu depuneri de chiciură pe creste. Stratul de zăpadă s-a menținut sau a scăzut ușor.

**În data de 20.02.2024, la ora 14,** stratul de zăpadă din platforma stațiilor meteorologice măsura:

**Carpaţii Meridionali:** 162 cm la Bâlea Lac, 115 cm la Vf. Țarcu, 76 cm la Păltiniș, 69 cm la Vf. Omu, 59 cm la Cuntu, 45 cm la Parâng, 9 cm la Predeal;

**Carpaţii Orientali:** 144 cm la Vf. Călimani, 63 cm la Vf. Iezer, 58 cm la Vf. Lăcăuți, 55 cm la Ceahlău-Toaca, 42 cm la Bucin;

**Carpaţii Occidentali:** 27 cm la Stâna de Vale, 23 cm la Vf. Vlădeasa, 10 cm la Semenic.

**Prognoza vremii în intervalul 20.02.2024 ora 20 - 21.02.2024 ora 20:**

Temperaturile vor fi comparabile cu cele din intervalul precedent. Cerul va fi mai mult noros. Pe arii relativ extinse se vor semnala precipitații slabe, predominant sub formă de ninsoare. Vântul va sufla slab și moderat, cu intensificări izolate pe creste. Local se va semnala ceață, asociată izolat și cu chiciură. Stratul de zăpadă nu va avea variații importante, scăzând ușor la altitudini joase.

**Temperaturi prognozate în intervalul 20.02.2024 ora 20 - 21.02.2024 ora 20:**

**Peste 1800 m:** temperaturi minime: -11 … -6 grade; temperaturi maxime: -6…-2 grade;

**Sub 1800 m:** temperaturi minime: -6…-1 grade; temperaturi maxime: -2…5 grade.

**Vânt la peste 2000 m:** din sector nord-vestic la început, apoi vestic și spre final sud-vestic, cu viteze temporare de 50 km/h.

**Izoterma de 0 grade:** coboară de la 1100-1300 la 900-1100 m.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 19.02.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: MS-2 (mun. Târgu Mureş)**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Garda Forestieră Râmnicu Vâlcea*** informează despre producerea, în data de 16.02.2024, ora 16:00, unui incendiu de litieră pe raza Ocolului Silvic Peşteana, în zona localităţii Floreşteni, judeţul Gorj. A fost afectată o suprafață de 4,0 ha în fond forestier proprietate publică a statului. Incendiul a fost stins în aceeaşi zi, la ora 20:00, de către personalul silvic, pompieri și cetățeni. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Râmnicu Vâlcea*** informează despre producerea, în data de 18.02.2024, ora 15:00, unui incendiu de litieră pe raza Ocolului Silvic Turceni, în zona localităţii Borăscu, judeţul Gorj. A fost afectată o suprafață de 20,0 ha în fond forestier privat şi proprietate publică a statului. Incendiul a fost stins în aceeaşi zi, la ora 23:00, de către personalul silvic și cetățeni. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Râmnicu Vâlcea*** informează despre producerea, în data de 18.02.2024, ora 16:00, unui incendiu de litieră pe raza Ocolului Silvic Turceni, în zona localităţii Borăscu, judeţul Gorj. A fost afectată o suprafață de 2,0 ha în fond forestier privat. Incendiul a fost stins în aceeaşi zi, la ora 22:40, de către personalul silvic. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Râmnicu Vâlcea*** informează despre producerea, în data de 18.02.2024, ora 18:00, unui incendiu de litieră pe raza Ocolului Silvic Turceni, în zona localităţii Borăscu, judeţul Gorj. A fost afectată o suprafață de 11,03 ha în fond forestier privat şi proprietate publică a statului. Incendiul a fost stins în aceeaşi zi, la ora 23:00, de către personalul silvic și cetățeni. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Râmnicu Vâlcea*** informează despre producerea, în data de 07.02.2024, ora 12:30, unui incendiu de litieră pe raza Ocolului Silvic Turceni, în zona localităţii Ţânţăreni, judeţul Gorj. A fost afectată o suprafață de 16,26 ha în fond forestier proprietate publică a statului. Incendiul a fost stins în aceeaşi zi, la ora 17:30, de către personalul silvic și pompieri. Cauza izbucnirii incendiului este utilizarea focului deschis de către persoane iresponsabile.

***Garda Forestieră Râmnicu Vâlcea*** informează despre producerea, în data de 07.02.2024, ora 13:00, unui incendiu de litieră pe raza Ocolului Silvic Turceni, în zona localităţii Turburea, judeţul Gorj. A fost afectată o suprafață de 5,98 ha în fond forestier proprietate publică a statului. Incendiul a fost stins în aceeaşi zi, la ora 20:59, de către personalul silvic și cetățeni. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Râmnicu Vâlcea*** informează despre producerea, în data de 08.02.2024, ora 15:30, unui incendiu de litieră pe raza Ocolului Silvic Turceni, în zona localităţii Ţânţăreni, judeţul Gorj. A fost afectată o suprafață de 6,0 ha în fond forestier proprietate publică a statului. Incendiul a fost stins în aceeaşi zi, la ora 20:00, de către personalul silvic și pompieri. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Râmnicu Vâlcea*** informează despre producerea, în data de 28.01.2024, ora 13:00, unui incendiu de litieră pe raza Ocolului Silvic Turceni, în zona localităţii Turburea, judeţul Gorj. A fost afectată o suprafață de 0,25 ha în fond forestier proprietate publică a statului. Incendiul a fost stins în aceeaşi zi, la ora 14:00, de către personalul silvic și cetățeni. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Râmnicu Vâlcea*** informează despre producerea, în data de 30.01.2024, ora 17:30, unui incendiu de litieră pe raza Ocolului Silvic Turceni, în zona localităţii Plopşoru, judeţul Gorj. A fost afectată o suprafață de 0,20 ha în fond forestier proprietate publică a statului. Incendiul a fost stins în aceeaşi zi, la ora 20:00, de către personalul silvic și cetățeni. Cauza izbucnirii incendiului este utilizarea focului deschis în zona limitrofă fondului forestier.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 19.02.2024-20.02.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin – ac. Hălceni;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.

Se menţine situația de restricții în alimentarea cu apă la folosința:

- S.C. APAVITAL S.A. Iași prin reducerea debitelor de la 33.0 l/s la 26.0 l/s la sursa r. Bahlui – ac. Pârcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

***Administraţia Bazinală de Apă Olt***

Judeţul Braşov

Începând cu data de 21.12.2023 Compania APA Braşov S.A. anunţă începerea diminuării preluării de apă brută din acumularea Săcele – pr. Tărlung cu 450 l/s şi începerea compensării necesarului de apă din sursa subterană de rezervă - Front captare A.N.I.F. – zona Harman Prejmer (aplicare prevederi “Plan de restricţii şi folosire a apei în periodele deficitare”). Nu s-au impus restricţii de alimentare cu apă la populaţie.

**DIRECȚIA COMUNICARE**